Helleren var husmannsplass under gården Haneberg i Sokndal. Området omkring var karrig, og husene ble i størst mulig utstrekning lagt innunder berget. Det har nok alltid opplevdes spesielt å kunne bygge hus under en slik heller. Amtmann Bendix de Fine beretter i 1745 til den dansk-norske kongen i København: «I Soggendals Skibbr. er et udhengende Bierg at see kaldet Helleren, hvoer under boer een Huusmand som benytter sig mest av samme Field til Tag paa sine Huuse».